Ligspoor: Lida | BM-Netwerk
Home » Uncategorized » Ligspoor: Lida
Posted on January 27, 2017 January 27, 2017 by ilse Marsh
Lida Viljoen het vroeg in Januarie as kantoorkoördineerder by die Tydskriftemaatskappy-span aangesluit. En met haar motto van "Sukses is meestal 'n saak van uithou en aanhou wanneer ander lankal opgegee het," kan dit net goed gaan. Conette le Roux het met haar gesels.
As jy 'n nuwe gesig in die LiG-kantoor opmerk is dit nie jou oë wat jou bedrieg nie. Lida Viljoen het vroeg in Januarie vanjaar by Tydskriftemaatskappy as kantoorkoördineerder aangesluit.
Sy vertel haar nuwe werk is terselfdertyd vir haar 'n voorreg en 'n lekkerte.
"Dit is vir my 'n baie groot voorreg om my elke dag te omring met mense wat lief is vir die Here en waar ek ook 'n bydrae kan maak tot sy koninkryk.
"Om te help met die beplanning rondom die tydskrif en idees te gee is veral vir my lekker," sê sy.
Lida, wat onder andere voorheen administratiewe werk by prokureurs gedoen het, sê sy sien baie uit om kreatief te wees en nuwe mense te ontmoet. En gelukkig is sy tot dusver ook vriendelik ontvang. "Almal is so vriendelik en hulpvaardig en het my so tuis laat voel," lag sy.
Lida het in Durbanville skoolgegaan en na skool 'n bestuursassistent-diploma by Boland Kollege in Stellenbosch verwerf. Daarna was sy persoonlike assistent vir 'n groot maatskappy en het sy ook administratiewe werk by prokureurs gedoen. Sy het selfs 'n draai in Pretoria gaan maak, maar het sowat 'n jaar gelede teruggekeer na die Wes-Kaap saam met haar man Francois, 'n IT-bestuurder.
In haar nuwe pos is Lida vir 'n verskeidenheid van take verantwoordelik. Sy is die vriendelike stem oor die telefoon wanneer lesers na die kantoor bel, sy hou LiG en Kerkbode se inhouds-argief op datum, werf weggees vir LiG, hanteer reisreëlings en ander administratiewe werk.
Opgee is nie in Lida se woordeskat nie en daarom is haar motto: "Sukses is meestal 'n saak van uithou en aanhou wanneer ander lankal opgegee het." En met eienskappe soos toegewydheid, opregtheid en betroubaarheid bo-aan haar lysie van belangrikheid, het jy 'n wen-kombinasie.
Wanneer Lida net na 12:00 in die middag in haar motor klim en huiswaarts keer, is dit na die twee mensies wat haar die gelukkigste maak en baie laat lag – agt maande oue Leah en drie-jarige Pierre.